**NOTĂ INFORMATIVĂ**

**la proiectul legii pentru completarea art.400 din Codul contravențional al Republicii Moldova nr.218-XVI din 24 octombrie 2008**

**I. Сondiţiile ce au impus elaborarea proiectului şi finalităţile urmărite prin implementarea noilor reglementări**

Proiectul legii pentru completarea art.400 din Codul contravențional al Republicii Moldova nr.218-XVI din 24 octombrie 2008 este elaborat reieșind din faptul că la momentul actual contravențiile stabilite la art.400 alin.(1) constatate de către ofițerii de investigații din cadrul secțiilor de poliție sunt examinate de către șefii secțiilor de poliție.

Astfel, în conformitate cu prevederile actuale ale art.400 din Codul contravențional al Republicii Moldova, contravențiile constatate de către ofițerii de investigații sunt transmise spre examinare și decizie șefilor secțiilor de poliție.

Prin urmare, șefii secțiilor de poliție sunt nevoiți să examineze toate contravențiile care sunt constatate de către ofițerii de investigații din cadrul sectoarelor de poliție în limitele competențelor funcționale și teritoriale, or aceștia sunt nevoiți să se afle la serviciu 24/24 ore, 7 zile din săptămână, deoarece conform prevederilor art.440 din Codul contravențional al Republicii Moldova, procesul-verbal cu privire la contravenție este un act prin care se individualizează fapta ilicită și se identifică făptuitorul. Procesul-verbal se încheie de către agentul constatator pe baza constatărilor personale şi a probelor acumulate, în prezența făptuitorului sau în absența lui.

Reieșind din aceste considerente se creează unele situații când contravențiile prezentate se examinează necalitativ, cu probabilitatea, în cazul contestărilor proceselor-verbale cu privire la contravenție în instanțele de judecată, de a fi anulate.

Având în vedere necesitatea reducerii numărului contravențiilor examinate de către șefii secțiilor de poliție, precum și ridicarea nivelului calității proceselor-verbale examinate de către organele de poliție este necesară promovarea proiectului legii în varianta propusă de către autor.

**II. Principalele prevederi ale proiectului şi evidenţierea elementelor noi**

Poliția are competența de a examina contravențiile stabilite în art.400 alin.(1) din Codul contravențional al Republicii Moldova. Alin.(2) din art.400 stabilește lista funcțiilor din cadrul Poliției care au dreptul de a examina contravențiile stabilite la art.400 alin.(1).

Proiectul are menirea de a completa art.400 alin.(2) din Codul contravențional al Republicii Moldova dându-le posibilitatea ofițerilor de investigații din cadrul secțiilor de poliție nu doar să constate faptele contravenționale dar și să examineze.

Aprobarea prezentului proiect va contribui la eficientizarea și îmbunătățirea activității angajaților MAI prin posibilitatea utilizării tuturor mijloacelor necesare în cadrul unui proces contravențional în conformitate cu prevederile art.374 alin.(2) din Codul contravențional al Republicii Moldova potrivit cărora, procesul contravențional este activitatea desfășurată de autoritatea competentă, cu participarea părților şi a altor persoane titulare de drepturi şi de obligații, având ca scop constatarea contravenției, examinarea şi soluționarea cauzei contravenționale, constatarea cauzelor şi condițiilor care au contribuit la săvârșirea contravenției.

**III. Fundamentarea economico-financiară**

Pentru implementarea proiectului propus nu sunt necesare cheltuieli financiare suplimentare.

**IV. Impactul macro-economic**

Proiectul nu va avea un impact macroeconomic direct. Totuşi putem anticipa că impactul asupra mediului de afaceri ca fiind pozitiv, pe termen mediu şi în mod indirect.

**V. Impactul asupra mediului de afaceri**

Dezvoltarea relațiilor de afaceri specifice economiei de piață impune soluționarea cu rapiditate a atribuțiilor Poliției. Proiectul este destinat la fel și în scopul îmbunătățirii calității şi eficienței activității Poliției.

**VI. Impactul social**

Proiectul nu va avea un impact social direct.

În contextul celor enunţate şi în vederea asigurării unei funcționalități eficiente a activității Poliției se consideră imperioasă ajustarea cadrului normativ relevant în acest sens şi aprobarea modificărilor propuse.